b"\n_START_ARTICLE_\nPau Colomer i Oliver\n_START_SECTION_\nBiografia\n_START_PARAGRAPH_\nCorresponsal de Moss\xc3\xa8n Alcover, l'any 1905 cooper\xc3\xa0 en la fundaci\xc3\xb3 de l'Orfe\xc3\xb3 de Sabadell, del qual en fou el primer president. Sent president del Centre Catal\xc3\xa0, va organitzar el primer concurs biogr\xc3\xa0fic de fills il\xc2\xb7lustres de Sabadell, celebrat la nit del 2 d'agost de 1890, en la inauguraci\xc3\xb3 del Sal\xc3\xb3 de Sessions de l'Ajuntament de Sabadell. Tamb\xc3\xa9 fou un gran orador i pronunci\xc3\xa0 un c\xc3\xa8lebre discurs en la proclamaci\xc3\xb3 del pare Josep Calassan\xc3\xa7 Casanovas com a fill il\xc2\xb7lustre de la ciutat._NEWLINE_Col\xc2\xb7labor\xc3\xa0 a diverses publicacions del Principat de Catalunya i, sobretot, al dirari sabadellenc Lo Catalanista (1887-1902), el qual dirig\xc3\xad. L'any 1888 sign\xc3\xa0 el Missatge a la Reina Regent i, a la Uni\xc3\xb3 Catalanista, fou vocal de la primera Junta Permanent (1891-1892), membre de la Comissi\xc3\xb3 Ponent que redact\xc3\xa0 el Projecte de bases per a la constituci\xc3\xb3 regional catalana (1891) i delegat a les Assemblees de Balaguer (1894), Girona (1897), Terrassa (1901) i Barcelona (1904), anant en les dues darreres assemblees com a representant del Centre Catal\xc3\xa0 de Santiago de Cuba. _NEWLINE_A principis del segle XX, en produir-se l'escissi\xc3\xb3 del moviment catalanista, continu\xc3\xa0 vinculat a la Uni\xc3\xb3 Catalanista i particip\xc3\xa0 directament a la campanya de propaganda que port\xc3\xa0 a terme l'associaci\xc3\xb3, mentre que en les eleccions generals espanyoles de 1903 don\xc3\xa0 suport a Trinitat Monegal, candidat unitari que tamb\xc3\xa9 gaud\xc3\xad del suport de la Lliga Regionalista._NEWLINE_Actualment hi ha un carrer al barri de Can Puiggener de Sabadell que duu el seu nom, denominaci\xc3\xb3 aprovada el 30 d'octubre de 1985."